4 Na hase ’nete hore batho ba lumelang hore lintho li iphetotse ba re ba na le bopaki ba saense, empa ho hlokahala tumelo hore motho a lumele hore Molimo o teng? Batho ba bangata ba nahana joalo. Empa re lokela ho hopola sena: Ho hlokahala hore motho a be le tumelo, ho sa tsotellehe hore na o lumela hore Molimo o teng kapa hore lintho li iphetotse. Hobane’ng? Ha ho motho ea kileng a bona Molimo, kapa a bona ha lintho li bōptjoa. (Joh. 1:18) ’Me ha ho motho, ebang ke rasaense kapa che, ea kileng a bona ntho e itseng e iphetola ho ba ea mofuta o mong. Ka mohlala, ha ho na motho ea kileng a bona sehahabi se fetoha phoofolo e anyesang. (Jobo 38:1, 4) Kahoo, kaofela ha rōna re lokela ho hlahloba bopaki, ’me re sebelise matla a rōna a ho nahana ho etsa liqeto tse utloahalang. Ha moapostola Pauluse a bua ka pōpo, o ile a re: “Litšobotsi tsa [Molimo] tse sa bonahaleng li bonoa ka ho hlaka ho tloha pōpong ea lefatše ho ea pele, hobane li lemohuoa ka lintho tse entsoeng, esita le matla le Bomolimo ba hae ba ka ho sa feleng, hoo ba se nang boikemelo.”—Bar. 1:20.